Nos Guillaumes Patruz doyens de Saeluy, maistres Pierres Bretenaz archeprestes d’Ostun, maistres Jahanz archeprestes de Flavigne, Berthelomiers prestes et curéz de Alise, maistre Estiennes curéz de Quarrées, Symons chanoines de Belle Vile, et maistres Giles curéz de Ozoles, facons savoir à touz çaus qui verront cestes présantes lettres, que cum religious hom Guillaumes abbés de Flavigne eust requis, à Alise, le jor dou vandredi de la voille saint Jahan Bauptiste, an l’an de notre soignour mil deux cenz et septante et trois, à redoté père en Jhésu Crist Girart, par la grace de Deu avesque d’Ostun, les clers de Flavigne, disant au dit avesque an tel menière: Sire, votre hom suis et vos estes mes sires; vertéz est que je vos hai randues à vostre requeste les clers de Flavigne, des tours, des forteresces et des portes, et an hai fait vers vos mon devoir et ferai toz jors. Celes clers vos avez bailliés au duc de Borguoigne, nos vos prions et requérons que vos an facoiz tant vers nos que vos n’an ayez pechié, et que vos les nos randoiz. Li devant diz avesques dist au dit abbé en tel menière: Sire abbés, nos irons ou anvoierons voluntiers au dit duc, et ces clers nos li requerrons que les nos rande, et se il les nos rant, nos an ferons vers vos nostre devoir, et se il avenoit que ja ne soit, que li diz dux ne nos voussit randre les dites clers, saichiez que nos porchaceriens par le roi de France et en toutes autres ménières que nos porriens que il les nos randist, et n’an serons ne au demoré ne an négligence ne an colpe dou requérir ne dou porchacier vers le roi. Et comme ces clers soient toz jours randues à l’avesques d’Ostun de l’abbé de Flavigne toutes les foiz qu’eles hont esté randues, et toutes les foiz qu’eles sunt randues à l’abbé que l’avesques d’Ostun li rende, nos vos requérons et comandons et deffandons comme à nostre homme et par la féauté et par le sairement que vos avez à nos que an randant lesdites clers, ne an recevant, vos n’an muez néant de çou qui ha esté fait cay an arriers, et espécialmant que vos ne les recevoiz d’autre main que de la nostre, et çou nos vos deffandons de par le roi de cui nos tenons lou régale, et que vos contre ces choses devant dites ne facois riens ou domaige et ou préjudice de nos et de nostre iglise d’Ostun et nos an apelons à mon soignour le roi de France de cui régale ces choses muevent, et métons nos et ces dites choses an la protection dou dit roi et an apelons à guaranz ces bones janz qui ci sunt. Ou tesmoin de les quex choses, nos doyens, Pierres, Jahanz, Berthelemiers, Estiennes, Symons et Giles qui fumes à ce présant, et ansamble Jahan vicaire de Alise, maistre Jobert, Guillaume de Saint Symphorien, clars, Jahan Curet, Odet d’Alise, et pluisours autres à çou apeléz et présanz, avons mis nostres seaus an ces présantes lettres, à la requeste dou dit avesques. Ce fu fait et doné an l’an, ou jour et ou lui dessus diz.